by Coen Slabber · Published 28/01/2016 · Updated 23/12/2015
The Law tells us what to do. The Gospel tells us what God has done for us in Christ. —Michael Horton
Daar is baie Maria's in die Bybel wat verwarrend is. Oor Maria Magdalena is daar baie misverstande. So byvoorbeeld is Magdalena nie haar van nie, maar 'n verwysing na die dorp in Galilea van waar sy gekom het. Daar is twee vrae wat van belang is:
Was Maria Magdalena 'n prostituut?
Nêrens in die Bybel lees ons dat sy 'n prostituut was nie. Pous Gregorius 1 (oorlede in 614) het gesê dat sy die vrou, wie se naam nie genoem word nie, is wat in owerspel betrap is (Johannes 7:58 – 8:11). Dit verskil egter van die Bybelse beskrywing van haar. Tog is dit die wyse waarop sy voorgestel word in Jesus Christ Superstar, The Last Temptation of Christ en The Passion of the Christ. Geen wonder daar is maar min mense wat weet dat die Bybel haar nie as 'n prostituut beskryf nie.
Was Maria Magdalena 'n apostel?
Maria Magdalena is meer prominent in die evangelies as ander vrouens. Sy is dan ook 'n getuienis in die mees Christologiese betekenisvolle oomblikke. Die evangelies stem saam oor haar teenwoordigheid by die dood, begrafnis en opstanding van Jesus. Volgens die evangelies van Markus en Johannes het Jesus na sy opstanding eerste aan haar verskyn. In Lukas 8:2 – 3 is sy een van Jesus se volgelinge wat sy bediening ondersteun het: Hierdie vroue het uit die middele vir Jesus en die twaalf gesorg. Daar word ook gesê dat sewe bose geeste uit haar gegaan het.
Jesus se verskynings na sy opstanding het gesag verleen aan die getuies daarvan. Dit het hulle as leiers in die Christelike gemeenskap bevestig. Was sy meer as net 'n toegewyde volgeling van Jesus of was sy 'n leier? Die gnostiese Evangelie van Maria ondersteun so 'n gevolgtrekking. In sy gewilde boek The Da Vinci Code sê Dan Brown dat Maria Magdalena die dissipel aan Jesus se regterhand in die bekende Da Vinci skildery is. Sy was ook, volgens Brown, Jesus se swanger vrou tydens sy kruisiging. Die Evangelie van Maria word nie deel van die Bybel nie, want die vroeë kerk het dit as dwaalleer beskou.
In die evangelies word Maria Magdalena geskilder as 'n belangrike getuie en volgeling van Jesus. Ons kry verwysings na haar ook in buite-Bybelse literatuur. Sy was moontlik welvarend – in Lukas 8 word sy met die welgestelde en polities invloedryke Johanna die vrou van Gusa, 'n hoë amptenaar van Herodes geassosieer.